**Агенда за четвртак, 23. септембар:**

У амфитеатру Народне библиотеке Србије од 14.30 часова биће одржана конференција „Православље – темељ руске и српске културе“ на којој учествују в.д. помоћника министра културе и информисања за културно наслеђе Данијела Ванушић, в.д. управника Народне библиотеке Србије Владимир Пиштало, директор Поклоничке агенције Српске православне цркве „Доброчинство“ Драган Вукић и Андреа Рихтер, директорка Форума словенских култура.

Отварање изложбе посвећене обележавању 200 година од рођења Ф.М. Достојевског биће приређено у Атријуму Народне библиотеке Србије у 16.30 часова, након чега ће у Амфитеатру бити одржан округли сто истим поводом у 16.45 часова. На изложби ће се обратити Данијела Ванушић, Владимир Пиштало и Олга Јарилова.

Први сусрет руско-српског библиотечког дијалога заказан је за 17 часова у Сали 105 Народне библиотеке Србије на којем ће говорити Данијела Ванушић и Олга Јарилова, заменик министра културе Руске Федерације.

У Руском дому од 18.45 часова биће отворене изложбе „Светиње Древног Новгорода - светлост која је допрла из дубине векова“ и народних уметничких заната, након чега ће бити одржани мастер класови и презентације региона који учествују на изложби, док ће од 20 часова бити одржан заједнички концерт фолклорних група „Вороњешке девојке“ и Ансамбла „Талија“ из Србије.

**Агенда за петак, 24. септембар**:

У Народној скупштини Србије (Мала сала) од 9.30 часова биће одржан састанак Радне групе за културу и туризам у оквиру Међувладиног руско-српског одбора за трговину, економску и научно-техничку сарадњу на којем учествују потпредседница Владе и министарка културе и информисања Маја Гојковић, заменик министра културе Руске Федерације и председница руског дела Радне групе за културу и туризам Руско-српског међувладиног комитета Олга Јарилова и Рената Пинџо, помоћник министра трговине, туризма и телекомуникација и председница српског дела Радне групе за културу и туризам Руско-српског међувладиног одбора.

Меморандум о сарадњи Југословенског драмског позоришта и Александринског театра из Санкт Петербург у Централном холу Народне скупштине у 9.45 часова потписаће директори ових институција Тамара Вучковић Манојловић и Сергеј Витаљевич Јемељанов.

Након потписивања Меморандума, медијима ће се обратити потпредседница Владе и министарка културе и информисања Маја Гојковић и заменик министра културе Руске Федерације Олга Сергејевна Јарилова у 9.50 часова.

Гојковић, Пинџо, Јарилова, заменик руководиоца „Ростуризма“ Јелена Вјачеславовна Лисенкова и заменик директора Департмана за развој индустрије друштвено значајних роба Министарства индустрије и трговине Руске Федерације Лилија Нургатина учестоваће на Пленарној седници Руско-српског културног форума од 11.45 часова у Руском дому.

Од 13.15 часова у Руском дому биће одржан округли сто „Култура руског гостопримства“, затим ће бити настављен рад Руско-српског културног форума: Презентација културног и туристичког потенцијала Србије, након чега ће бити одржана стратешка сесија „Изгледи за развој руско-српских туристичких односа“ и округли сто на тему „Могућности промоције Русије на Балкану“ - Презентација ТВ Арена (Србија).

У Дому омладине Београда, у 13.15 часова биће одржан округли сто на тему „Људски капитал, културно наслеђе и духовне вредности као основа за креативно предузетништво“ на којем ће учествовати Ванушић и Јарилова, која ће након тога, у 15. 15 часова отворити изложбу радова В. Д. Поленова из збирке руских музеја у ПТТ музеју, а потом ће се обратити новинарима.

У Историјском музеју Србије, у 16 часова Ванушић, Јарилова и директорка Историјског музеја Србије Душица Бојић отвориће изложбе: прву посвећену хероју руско-турског рата 1877-1878. Генерал-мајору М. Г. Черњајеву и изложбу Путујућег музеја: презентациону сесију руских музеја.

Концертом младих извођача Санктпетербуршког дома музике заједно са младим солистима из Србије у Свечаној сали Скупштине града у 19 часова „Дани духовне културе Русије у Србији“ биће свечано завршени.